Moció aprovada a l'Ajuntament de Blanes, el 28-10-02

Proposta d'acord presentada pel grup municipal d'EUiA en nom de la PLATAFORMA PER LA PAU DE BLANES

Els atemptats del passat 11 de setembre han donat pas a una altra forma d’entendre les relacions internacionals, especialment amb els països àrabs, amb els què està imperant el “amb mi o en contra meva” americà.

Vistes les recents amenaces d’EUA contra l’Iraq, cal preveure que una possible operació militar a gran escala tindria terribles conseqüències sobre la població, i no faria més que agreujar la seva precària situació. Els iraquians porten onze anys patint les conseqüències d’un embargament que els ha enfonsat en la fam, la misèria i la desesperança, i trigaran dècades a recuperar un país amb un deute de guerra que s’estima entre 300.000 i 400.000 milions de dòlars.

A més, cal tenir en compte que aquestes amenaces només contribueixen a aguditzar el conflicte i a fer créixer la tensió mundial. En aquest context, l’aposta per la solució diplomàtica i per la defensa de la pau com un valor irrenunciable adquireixen un relleu obvi. El Govern espanyol hauria de jugar un paper més actiu i impulsar una posició unitària decidida i independent de la Unió Europea, màxim en l’any en què ostenta la seva presidència de torn.

Per tot això, la Plataforma per la Pau de Blanes proposa al Ple municipal l'adopció de l'acord següent: es proposa al Ple municipal l’adopció de l’acord següent:

Primer.- Instar al govern espanyol a que: 

•	defensi a tots els fòrums internacionals, i especialment en el sí de la UE, una solució diplomàtica i pacífica per al conflicte de l’Iraq, basada en la renúncia al recurs de la força armada

•	manifesti als EUA el rebuig a una nova intervenció militar a l’Iraq i, cas que es realitzi una nova operació, s’oposi a l’ús de les bases militars en territori espanyol

•	proposi a l’Assemblea General de les Nacions Unides un debat favorable a l’aixecament de les sancions que pesen sobre l’Iraq

Segon.- Demanar al govern espanyol, cas que es realitzi una nova operació, s'oposi a l'ús de les bases militars als territoris de l'estat espanyol

Tercer.- Reclamar de les Nacions Unides que treballin per tal de trobar una solució política i diplomàtica que condueixi a l’aixecament de l’embargament a l’Iraq, i a un diàleg directe i urgent amb els representants del govern iraquià, al marge de la intromissió d’altres països

Quart.-  Exigir al Govern de l'Iraq un compromís d'atorgar drets democràtics al seu poble i de respecte pels drets del poble kurd

Cinquè.- Trametre trasllat d’aquest acord al President del Govern de l’Estat, al Ministre d’Assumptes Exteriors, al Secretari General de les Nacions Unides, al Fons Català de Cooperació al Desenvolupament, i a la Plataforma Catalana per l’Aixecament de les Sancions a l’Iraq

Votació.-
Sotmesa la proposta a votació és aprovada amb els vots a favor de (regidors de PSC, EUA, ERC i PP.

Abstenció.-
Regidors de C i U